ศูนย์กสิกรไทยปรับศก.ปีนี้โต 3.3%
ศูนย์วิจัยกสิกรไทยประเมินการเติบโตเศรษฐกิจปีนี้เพิ่มขึ้น จาก 3% เป็น 3.3% จากปัจจัยหนุนการบริโภคภาคเอกชนและการลงทุนภาครัฐขยายตัวดีขึ้น
28 ก.ย. 2559

ศูนย์วิจัยกสิกรไทยประเมินการเติบโตเศรษฐกิจปีนี้เพิ่มขึ้น จาก 3% เป็น 3.3% จากปัจจัยหนุนการบริโภคภาคเอกชนและการลงทุนภาครัฐขยายตัวดีขึ้น
นางพิมลวรรณ มหัจฉริยวงศ์ รองกรรมการผู้จัดการ บริษัทศูนย์วิจัยกสิกรไทย กล่าวถึงผลการ"จับตาเศรษฐกิจไทยไตรมาส 4/2559" ว่า เศรษฐกิจไทยปีนี้โดยเฉลี่ยแต่ละไตรมาสยังน่าจะสามารถรักษาอัตราการเติบโต(จีดีพี)เกิน 3% แม้ว่าครึ่งปีหลังมีแนวโน้มลดลงกว่าครึ่งปีแรก โดยปีนี้ทั้งปีจีดีพีน่าจะปรับดีขึ้นเป็น 3.3% จากเดิมคาดไว้ที่ 3% โดยมีปัจจัยบวกจาก การบริโภคภาคเอกชน ที่ได้รับแรงหนุนจากมาตรการกระตุ้นเศรษฐกิจ และรายได้เกษตรกรที่เริ่มดีขึ้น
รวมถึงปัจจัยดี จากการบริโภคภาครัฐที่เพิ่มขึ้นจากงบกลางปี จากโครงการลงทุนใหม่ อาทิ รถไฟฟ้าสายสีชมพู (แคลาย – มีนบุรี) และสายสีเหลือง(ลาดพร้าว – สำโรง) ที่น่าจะเปิดซองได้ในไตรมาส 4 ปีนี้ ประกวดราคารถไฟฟ้าทาคู่ ประจวบคีรีขันธ์ – ชุมพร และมาบกะเบา –จิระ เป็นต้น และการส่งออกที่ติดลบน้อยลง จากเดิมที่คาดว่าจะติดลบ 2% เหลือติดลบที่ 1.8% อย่างไร ก็ดีในปีนี้ยังมีปัจจัยลบจากการลงทุนภาคเอกชนที่ยังโตได้ช้า รวมทั้งเงินเฟ้อที่ปรับลดลง ตามทิศทางราคาน้ำมันที่ฟื้นตัวอย่างช้าๆ
“สำหรับไตรมาส 4 ซึ่งเป็นโค้งสุดท้ายของปีนี้มีแนวโน้มชะลอตัว ส่วนหนึ่งเป็นผลจากการบริโภคหรือการจับจ่ายใช้สอยที่ลดลงจากฐานที่สูงในไตรมาส 4  ปีที่แล้ว ที่เคยมีมาตรการภาครัฐมาช่วยกระตุ้นการใช้จ่าย รวมทั้งยอดขายรถยนต์ที่หดตัว นอกจากนี้ภาคการท่องเที่ยวก็น่าจะชะลอจากฐานที่สูง และได้รับผลกระทบจากการจัดระเบียบการให้บริการของธุรกิจนำเที่ยว หรือทัวร์ศูนย์เหรียญ ที่น่าจะทำให้จำนวนนักท่องเที่ยวในปีนี้ลดลงไปประมาณ 3 แสนคน แต่ในแง่เม็ดเงินคงลดลงไม่มาก” นางพิมลวรรณกล่าว
สำหรับ แนวโน้มจีดีพีปีหน้า ศูนย์วิจัยกสิกรคาดว่าน่าจะโตระดับเดียวกันกับปีนี้ที่ 3.3% โดยมีแรงส่งจากภาครัฐที่จะเริ่มดำเนินโครงการใหม่ได้ ซึ่งจะส่งผลดีให้การลงทุนภาคเอกชนปรับดีขึ้นด้วย นอกจากนี้การส่งออกปีหน้าก็น่าจะปรับขึ้นเป็นบวกได้ ที่ประมาณ 0.8% ซึ่งภาวะเศรษฐกิจโลกไม่น่าจะต่างไปจากปัจจุบันมากนัก